钦定古今图书集成/方舆汇编/职方典/第1391卷
## 钦定古今图书集成/方舆汇编/职方典/第1391卷

| 钦定古今图书集成 方舆汇编 第一千三百九十一卷 |

| |

钦定古今图书集成方舆汇编职方典

第一千三百九十一卷目录

广东黎人岐人部汇考三

职方典第一千三百九十一卷

明

熹宗天启二年，黎寇时出劫掠按《万州志》。“天启二年，黎贼猖獗。时出劫掠乡邨。累年为患。”

怀宗崇祯二年，黎寇水口东澳等邨。按《万州志》云云。

四年擒解落洒叛黎

按《昌化县志》：“崇祯四年，落洒叛黎苻那恩行劫迯民，苏弘礼先为探路，练总锺鼎勋擒解。不数日，苻那恩等出打害山土舍王创擒解，即押取各迯民潜居黎峒者，得首恶王生昌人。弘礼感人，俱亡命入黎。凡黎出没，东则弘礼为导，西则王生为导，昌民素患之。自二贼殄灭，而昌民举手加额矣。”

六年，王秉忠败黎寇于周邨按《万州志》：“崇祯六年黎寇曲埇买山后朗周邨等邨，把总王秉忠败之。时值秉忠在周邨，黎至与战，手射杀数贼，秉忠亦被三箭。”

八年，夺回黎寇劫掠头石等邨人口，及招降侵宇黎，仍立“三亚营” 防守。

按《万州志》：“崇祯八年三月，黎寇头、石头寮、六连、乐排、黎𦫼等邨，被寇五六日，并无一官兵追捕，幸遇乐会县乡兵要截于路，夺回所掠财物人口。”

按《崖州志》：“是年六月，侵宇黎王亚郁。王亚锦作乱。时东黎渐被梗，郁锦犹甚，恣行暴掠，为崖东大患。知州朱弘廉得其实，乃率民黎数百人御之，复遣诸生慕容耀行招郁锦出见，谕以祸福，遣还，跋扈如故。时郁锦以土宄林可聘为谋主，朱守密遣人擒之杖毙，贼大举入寇，守申文告急，兵道趣参将王道济出兵，贼” 闻兵至，遁去。济遣招之出降。士民王应试等呈请立“三亚营” ，调“扬威营” 左哨官兵防守，而崖东稍安。

九年，张璀令曹君辅等追黎寇，买市于草子坡，斩之。

按《万州志》：“崇祯九年，知州张璀初莅任，黎首买市来见，璀赏以酒食，慰抚之。回未十里，率众四掠。璀令千户曹君辅、哨官王秉忠追及于草子坡，斩之。”

十四年，招抚纵横峒生熟黎。

按《乐会县志》：“崇祯十四年，纵横峒熟黎勾生黎作乱，肆劫乡村，杀人焚屋，不可胜数。西南一带人民尽迯入城。知县赵我冯日夜督兵民守御，申详上司，委海防马光同赵知县招抚，多发牛布犒各黎首，始解散归顺。”

十五年曾光祖命程鹏夺回黎寇所掠六连等邨男妇按《万州志》。崇祯十五年八月。“黎寇六连墩墟黎𦫼等邨。曾光祖命捕官程鹏带兵御之。” 时被掠人口牛畜。不计其数。程鹏追捕。夺回男妇。

《皇清》。

顺治元年，临高黎贼攻定安，陈端等捐赀固守，贼遂解围。又黎酋流毒澄迈立盟据守稍安。按《澄迈县志》：顺治元年，黎酋肆出乱，自临高延澄迈，流毒累年，罹害最惨。

按《定安县志》：“是年九月二十八日，临高黎贼苻元豪党众三千馀徒围攻定安，人情汹涌，摄篆教谕陈端与训导陈天贶，乡官许晖斗，生员胡乃鉴、胡鼎新、莫戬祺戬祎戬祐戬成、许清韶，监生甘梦庚等，捐酒米固守，贼不敢犯，遂解围而去。”

二年，黎首苻元豪，渠魁伏诛。复招平募村叛黎按《临高县志》：“顺治二年三月，黎首苻元豪率贼数十，围城二日。管县事儋州知州陈震祥，督领监兵赵二，开门拒贼，歼杀渠魁，馀党奔散。” 按《崖州志》，是年七月，募村黎叛，时以土舍苻顺道扰害所致。事上闻，顺道坐激变论死，叛黎寻亦招平。

六年，抱显黎出寇，知州于有义死之。

按《崖州志》：“顺治六年六月，抱显𥟖聚众数百人出掠，杀学正袁康侯，知州于有义，战死。”

八年，擒“抱鼻黎首” 谈亚皎，旋被赂脱。

按《崖州志》：顺治八年十月，署藤桥营官叶茂芳，擒抱鼻黎首谈亚皎。先是上年春，妖妇蒋氏作乱，亚皎集亡命，以拒贼为名，而实则恣行暴掠。后党散，皎与族酋谈亚枕素隙，枕遂谋于茂芳，擒之，旋赂脱。由是皎与枕构怨，卒无宁日。九年，马可任擒逆黎谈，亚枕赂守者脱归。按《崖州志》：顺治九年十月，镇崖副总兵马可任擒逆黎谈亚枕，械锁之；枕密赂守者脱归。顺治　年，平抱显黎，复剿黎寇谈亚枕。

按《崖州志》：“顺治　年二月，副将马可任遣土弁邢圣纪将兵攻抱显。时可任至崖，诸黎皆出投诚，惟抱显负嵎抗拒，始进剿平服。冬十月，谈亚枕叛，引罗葵等峒为援，三亚一带，焚掠不堪。十一月，马可任督兵亲剿，未克。”

十年，黎酋屠掠水北，总镇高进库灭之。

按《澄迈县志》：“顺治十年，𥟖酋复屠掠澄迈水北地方，百姓群集，督府泣控，总镇高进库发兵大行征剿，深入捣巢歼刈，凯旋，兆庶始得宁焉。十一年，守万张游击详请招抚，给黄士昌以守备衔。”

按《通志》：“顺治十一年，守万张游击详请招抚，给黄士昌以守备衔，始投顺，但仍固踞不出。后其头目王俊构党欲灭，昌才迯命出州，请兵对敌，不下。后详琼镇发官军直捣其穴，俊计穷，乃窜西黎，抵郡投降。以俊羁琼，昌仍羁万，地方始得安息。”

十二年六月，抱鼻黎谈亚枕叛，游击马可任率兵袭杀之。

按《通志》：“顺治十二年六月，抱鼻黎谈亚枕叛。游击马可任遣练总谭建守率兵夜袭杀之。枕子侄迯入罗葵、生葵。八月，引罗葵、罗蓬、红花、抱鼻诸黎大肆猖獗。初攻田寮，继焚番村、三亚街，又烧猫山、羊栏诸村。男妇死者三百馀人，皆迯入州城避难。焚杀之惨，甚于乙亥焉。”

十三年，责令玉翁生𥟖血誓，“毋得劫掳复平。” 喃唠黎、抱笼黎亦投诚。

按《昌化县志》：“顺治十三年，玉翁生黎屡出抱驿都地方掠劫。知县陆观光、城守何玉，统兵夤夜截其要路，斩黎贼首十馀颗，生擒六黎，责令斩狗誓血，刻箭为凭：毋使要路劫掳，一也；毋使焚村擅杀，二也；毋使倚林盗牛，三也；毋使容阭迯民，四也；毋使狡逆土官，五也。数黎得释，感恩畏严。此一峒黎，数年来颇不敢出。”

按《陵水县志》：“是年喃唠黎寇王进忠等，闻城守王舍害民，统贼数千，围逼北河一昼夜，城池危急。适有琼水师张彪，提兵万州巡剿，陵告急，彪带兵下自南峒至县一带，尽剿平之。”

按《崖州志》：“是年春，抱笼黎攻东厢，兵至始遁。四月，马可任具申总兵，请益兵。贼惧，以侵宇黎王亚锦为都会，遣人赴州投诚，插血刻箭而去。十六年，招抚侵宇诸黎。”

按《崖州志》：“顺治十六年三月，马可任请发兵大剿侵宇诸黎。自明崇祯八年叛后，犷悍益甚。可任发大兵进剿，亚锦惧，出降。八月，可任撤兵回州，仍留百馀人防守。十二月，西黎作乱，可任乃尽撤兵回防州城。锦等乘虚勾罗，葵岐复叛。时援兵云集，锦惧，复乞降，可任不许。旋可任卒，知州梅钦、署游击王魁会遣人招” 抚，乃定。

按《通志》：“顺治十六年三月，游击马可任发兵征侵宇黎。侵宇自明崇祯八年叛后，益跳梁，蓄亡命，储器甲，数引罗、葵诸黎蹂躏东里。至是可任出兵进剿，贼先伏险隘以待，可任奋前，斩十馀人，鸣炮举火，贼不能支，遂大溃。亚锦、亚畏等尽驱男妇牛畜逃入拖劳岭，结寨目保。次日纵兵搜山，贼远遁不可得。四月，贼复” 合岐、黎数千人攻营。营中举炮出骑兵逐之，诸黎尽弃弓矢远遁。是时我兵久露于外，贼深入，亦数为岐所窘虐。亚锦不得已，遣子亚捐出降。可任悉数其十大罪，捐伏地惶悚汗下，但曰：“事出诸黎，乞宥蚁命！” 可任谕令归语若父：“尽率诸黎向化，否？且益兵尽剿。” 遂振旅以还。

十八年，进剿生黎贼首王忠，并设三亚营防御按《临高县志》：“顺治十八年六月，生黎贼首王忠、吴卿，结连附黎，从罗片、亢麻等村歃盟造叛，掠劫加运、摩耶等村。知县蔡嘉祯会同儋澄请兵密剿，道府总镇遣令防儋，水师岳参将带领营兵进剿，直抵贼巢，节次擒斩，各贼奔逃。”

按《崖州志》：“是年游击史尚仁，州守梅钦，议画善后之策，乃因士民王应谕等呈转，详设三亚营防御，由是东里稍宁。”

康熙元年，逆孽黄士昌、头目王俊势穷投顺。按《乐会县志》：“先是顺治十年，海南初定，有逆孽黄士昌，自临高流窜万州黎峒倡乱，号为临高黄，构万州西北黎贼，劫杀乐地，凡上大、下大、上小、下小等乡，附近黎村，尽被蹂躙。万乐官兵一至，又遁入深阻。十五年，守万张游击详请招抚，给士昌以守备衔，始投顺，但仍固” 踞不出。至康熙元年，士昌头目王俊构党欲灭昌才迯命出州，请兵对敌，不下。后详琼镇发官兵直捣其穴。俊计穷，乃窜西黎，抵郡投降。以俊羁琼、昌仍羁万，地方始得安息。

五年，昌化扫蛮黎出掠。命右营易知擒之按《琼州府志》：“康熙五年，昌化扫蛮黎首王廷魁等，劫掠大小𡶴诸邻峒妇女牛只无数，被邻峒黎人告发，副使马逢皋申详督抚，命琼镇右营易知诱出擒之解司，死于狱。先是魁原梗化，不服知招之出降，至是又以叛闻，上仍命知诱擒之。”

八年，定安大河土舍王之铣叛，官兵讨平之。按《琼州府志》：“定安大河土舍王之铣等谋变，知县杨天授申报。知府牛天宿咨会总兵崔世荣，令中军游击丁月桂、千总杨廷、把总陈飞龙统兵大进贼巢与战，杨廷死之，随军遇害者数人。飞龙见势猖獗，躬先士卒，奋勇力战，贼溃四散迯窜。月桂厚赏旁峒黎人，授以方” 略，俾诱渠魁斩之。是年冬、之诜传首，陆续俘获之。试之、哗之、志之诒等并男妇数十馀人解报督抚得

旨处决。其妇女发大臣家为奴

十年大暗岐寇出掠，官兵讨之。

按《崖州志》：“康熙十年六月，大暗岐出掠，游击张德远遣千总王焕率兵剿之。”

二十一年，平头塘等峒西黎。

按《崖州志》：“康熙二十一年正月，西𥟖头塘等十馀村以逋粮谋叛。千总赖日胜乃密谋于游击张安庆暨署州事陵水县杨来凤，会详发兵剿抚。安庆遣中军守备王天志、千总赖日胜率兵及乡勇进剿。时日胜颇有骄气，遂轻进，反为黎人所败。于是黎势益炽，东黎亦动，远近震惊。知州彭可有因见岁荒民困，不轻” 议用兵。及会安庆招抚，屡招不出，始详请镇道，遣右营游击陈国玺领兵援剿。值岁饥，州守措捐粮料以济兵食，士卒始得饱腾。国玺统兵奋勇当先，安庆继之，头塘一鼓而破。由是各峒黎首皆股栗乞降。而东黎定，大军凯旋，诸黎悉平。

二十二年，东黎参宇峒黎首归诚。

按《崖州志》：“康熙二十二年二月，东黎参宇峒黎首王亚金等作乱，劫杀民黎。其喃吝、抱笼、亩唎、亩感、指波、指麻等峒亦随为乱。崖州游击张安庆发兵进剿不克，详请镇标左右营及儋万营官兵会剿。王亚金败遁入深岐，官兵追入抱诈𥟖，贼连党出截。至八月，游击王锡嵩抵任，知州彭可有会撤官兵归防道路，遣” 人招抚，谕以恩威，王亚金狐疑不决。十一月，会游击王锡嵩率兵直抵峒口，谕以出降。王亚金畏惧，率各峒黎归诚，而东黎遂平。惟喃吝负固不出，仍然肆暴。因崖民久困兵扰，谕以安业，而喃吝稍平。二十三年，逆黎就抚。

按《崖州志》，“康熙二十三年，喃吝黎首复有出劫之意，即于十一月彭可有会同王锡嵩率健兵数百，直抵峒口，差人往谕逆黎，各赴就抚，而各峒亦释然安业矣。”